text: Politiet savner motiv til dobbelt-drab i Møgeltønder
  19 september 2010 kl. 10.11
  Selvom Syd- og Sønderjyllands Politi søndag eftermiddag fremstiller en 70-årig mand i grundlovsforhør og sigter ham for kniv-drab på sin 68-årige kone og deres 42-årige søn, så savner politiet fortsat et motiv for drabene, der fandt sted fredag aften i familiens hjem på Gyden 1 i Møgeltønder.
  - Vi mangler fortsat et motiv for den tragiske handling. Vi har afhørt den 70-årige mand og det er først og fremmest det forhold, at han var til stede i hjemmmet fredag aften, der får os til at sigte ham for drabene, siger politiinspektør Kaj Nielsen, der er Syd- og Sønderjyllands Politis efterforskningsleder i sagen.
  Kaj Nielsen understreger også, at politiet stadig efterforsker sagen bredt og ikke har låst sig fast på, at den 70-årige mand er den eneste mulighed som gerningsmand.
  Politifolk med hunde gennemgår grundigt hele nabolaget - og TV SYDs reporter i Møgeltønder fortæller, at områdets skraldespande er blevet samlet sammen og bevogtes med henblik på en senere gennemgang.
  Politiet har ikke ønsket at give oplysninger om hvorvidt man har sikret sig den kniv, der er brugt til drabene.
  